
AUSTRIA

Pensia pentru văduvie 

Dacă soțul supraviețuitor (sau fostul soț dependent) al unei persoane asigurate decedate a împlinit vârsta de 35 de ani în momentul decesului acestuia sau dacă din căsătorie a rezultat un copil, poate fi revendicată pensia de urmaş sau de văduvie (Witwenpension sau Witwerpension) .


Dreptul la pensie de urmaș se extinde nu numai la văduve și văduvi, ci și la partenerii înregistrați.

Soţul supravieţuitor are dreptul la prestații de urmaș în cazul în care soţul decedat a beneficiat de o asigurare de pensie și a încheiat stagiul complet de cotizare. Stagiul de cotizare este acelaşi cu cel pentru prestațiile de invaliditate. Aceasta înseamnă că va exista un drept la pensie de urmaș numai dacă persoana decedată a fost asigurată timp de cel puțin 60 de luni în ultimele 120 de luni calendaristice. În cazul în care decedatul a împlinit vârsta de 50 de ani, perioada de calificare (stagiul de cotizare) este majorată cu o lună, iar perioada de referință cu 2 luni, până la maximum 180 de luni de asigurare în ultimele 360 de luni calendaristice. În cazul în care decedatul a plătit contribuții pentru cel puțin 180 de luni sau a încheiat 300 de luni de asigurare, nu este necesară nicio perioadă de referință.

Soțul supraviețuitor primește o pensie cuprinsă între 0% și 60% (în funcție de alte venituri) din pensia pentru limită de vârstă sau de invaliditate la care avea sau ar fi avut dreptul cel decedat.


Dacă suma pensiei de urmaș și veniturile proprii ale beneficiarului sunt mai mici de 1.910,04 EUR lunar, se plătește o diferență corespunzătoare de până la 60% din pensia decedatului. În plus față de această pensie, se poate acorda o indemnizație de compensare sau o indemnizație de îngrijire.


Pensia de urmaş se plătește lunar în avans, adică în prima zi a fiecărei luni următoare. Aceasta este plătită în 14 tranșe anuale. Ratele de pensii din aprilie și octombrie includ un supliment.


De regulă, beneficiile urmașilor sunt impozitate.


În general, pensia de urmaş se acordă doar pe baza cererii, care trebuie depusă în termen de șase luni de la decesul soțului. Această cerere trebuie depusă la fondul competent de asigurări de pensii, în baza formularului adecvat.


BELGIA

În caz de deces, pensia de urmaș îi permite soțului supraviețuitor să obțină o pensie calculată pe baza stagiului de cotizare al soţului/ soției sale decedate. 
Inițial, pensia de urmaș a fost rezervată pentru văduve, dar din 1984 a fost aplicată şi văduvilor.

Soţul supravieţuitor trebuie să îndeplinească următoarele condiţii pentru a beneficia de o pensie de urmaș :

· are vârsta de 46 de ani împliniţi;

· a fost căsătorit cu decedatul-asigurat timp de cel puțin un an la data decesului. Această condiție este îndeplinită și în cazul în care căsătoria a fost precedată direct de o perioadă de coabitare legală, iar totalul acestor perioade (conviețuire + căsătorie) este de cel puțin 1 an;

· respectă termenii și condițiile generale de plată a pensiilor.

Scutiri de la condiția căsătoriei:

· a rezultat un copil din căsătorie sau acesta s-a născut în termen de trei sute de zile de la moartea soțului;

· la momentul decesului, exista un copil dependent, pentru care unul dintre soţi beneficia de prestații familiale;

· decesul a fost cauzat de un accident care a avut loc ulterior datei căsătoriei;

· decesul a fost cauzat de o boală profesională dobândită în exercitarea sau cu ocazia exercitării profesiei: originea sau exacerbarea acestei boli trebuie totuși să fie ulterioară datei căsătoriei;

· decesul a fost cauzat de o boală profesională contractată în cursul unei misiuni din partea guvernului belgian sau în contextul asistenței tehnice belgiene: originea sau exacerbarea acestei boli trebuie însă să fie ulterioară datei căsătoriei.


Un soț supraviețuitor care îndeplinește condițiile de căsătorie sau cele prevăzute la scutiri, dar nu condițiile de vârstă are dreptul la o indemnizație tranzitorie timp de 12 luni (dacă nu există copii dependenți) sau 24 de luni (cu copii dependenți).


Nu există un plafon pentru combinarea alocației tranzitorii cu prestațiile sociale și veniturile profesionale.

Cuantumul pensiei de urmaș sau indemnizația tranzitorie variază în funcție de situația de asigurat a soţului decedat.

Valoarea pensiei de urmaș se ridică la 80% din pensie, calculată la rata gospodăriei soțului decedat (care corespunde unei pensii la rata unică).

Dacă soţul decedat nu se afla încă în plata drepturilor de pensie, pensia de urmaș va reprezenta 80% din pensia care ar fi urmat sa-i fie acordată soţului decedat.


BULGARIA

Soții, copiii și părinții decedatului au dreptul la o prestație unică în caz de deces al unui membru de familie asigurat. Această plată unică poate fi solicitată în termen de 3 ani începând cu prima zi a lunii ianuarie care urmează anului în care a survenit decesul.

În caz de deces al unei persoane asigurate sau al unui pensionar, familia are dreptul la o parte din pensia sa. Poate fi aceeași pensie ca cea primită atunci când persoana era în viață sau cea pe care persoana decedată ar fi urmat s-o primească. Această formă de indemnizaţie reprezintă pensia de urmaș. 

Au dreptul la pensie de urmaş următorii membri ai familiei: copiii, soțul sau soția și părinții persoanei decedate.

Soții au dreptul la o pensie de urmaș cu 5 ani mai devreme decât vârsta legală de pensionare şi stagiu complet de cotizare. În cazul în care soțul supraviețuitor nu este în măsură să lucreze, pensia de urmaș se plătește indiferent de vârstă.

Prestația unică/ ajutorul de înmormântare în caz de deces

Sumele destinate acestui tip de alocaţie se stabilesc anual în bugetul de asigurări sociale.


 Pentru anul 2017, acest supliment este de 540 BGN (276 EUR). Suma este împărțită în mod egal între toți cei care au dreptul să o primească: soția, copiii și părinții.

Suplimentul la pensie sau pensia soţului supravieţuitor

Un pensionar are dreptul la un supliment la pensie sau la suma totală a pensiei primite de soțul decedat. 

Suplimentul este stabilit în cuantum de 26.5% din pensia decedatului.

Dacă suplimentul depășește pensia de urmaș, se va acorda suplimentul și nu pensia.


CROAŢIA

Membrii de familie ai persoanei asigurate decedate au dreptul la pensie de urmaş în cazul în care cel decedat îndeplinise un stagiu de cotizare de cel puțin 5 ani pentru pensie sau de cel puţin 10 ani stagiu de calificare la o pensie de invaliditate sau era deja titularul unei pensii pentru limită de vârstă, anticipată sau de invaliditate sau îşi exercita dreptul la reabilitare profesională.

Dacă moartea persoanei asigurate a fost cauzată de un accident de muncă sau de o boală ocupaţională, membrii familiei au dreptul la o pensie de urmaș, indiferent de durata stagiului de cotizare realizat de persoana asigurată.


Dacă decedatul nu a lucrat cu normă întreagă, acest timp de lucru este recunoscut ca fiind cu normă întreagă pentru a îndeplini condiția perioadei de calificare pentru dreptul la pensie de urmaș în temeiul Legii Muncii.

Un membru al familiei care a provocat în mod intenționat moartea unei persoane asigurate sau a unui beneficiar al pensiei și care a fost condamnat la executarea pedepsei cu închisoare pentru această infracțiune pierde dreptul la pensie de urmaş.


O văduvă, văduv, partener coabitant (dacă conviețuirea a durat cel puțin 3 ani și este dovedită în proceduri extrajudiciare) are dreptul la o pensie de urmaș dacă împlineşte vârsta de 50 de ani în momentul decesului partenerului căsătorit / coabitant. Dacă au vârsta sub 50 de ani, aceștia au dreptul la o pensie de urmaș dacă nu pot să muncească și această incapacitate survine în termen de un an de la moartea soțului.

Cu toate acestea, dacă în momentul decesului soțului au împlinit 45 de ani, au dreptul la o pensie de urmaș atunci când împlinesc 50 de ani. Ei își păstrează acest drept permanent după vârsta de 50 de ani.

De asemenea, soţul supravieţuitor are dreptul la o pensie de urmaș dacă este părintele unui copil sau ai copiilor care au dreptul la pensie de creştere şi de urmaș. Dacă devin incapabili să lucreze şi nu îndeplinesc vârsta de pensionare, aceștia au dreptul la pensie de urmaș pe toată perioada incapacităţii de muncă.

O văduvă are dreptul la o pensie de urmaș chiar și în situaţia în care copilul persoanei asigurate se naște ulterior decesului. În acest caz, dreptul la pensie de urmaș începe de la data decesului persoanei asigurate.


Un soț divorțat are dreptul la pensie de urmaș dacă instanța decide că ar fi avut dreptul la o indemnizaţie de întreţinere din partea fostului soţ.

Dreptul este permanent pentru un văduv / văduvă / partener coabitant / soț divorțat; copil; mamă, cu excepția cazului în care beneficiarul se recăsătoreşte.

Cuatumul pensiei de urmaș se calculează ca procent din pensia de invaliditate pe care ar fi avut-o decedatul asigurat, în funcție de numărul de membri ai familiei:

· pentru un beneficiar: 70% din pensie;

· pentru doi beneficiari: 80% din pensie;

· pentru trei beneficiari: 90% din pensie;

· pentru patru beneficiari: 100% din pensie.

Pentru membrii familiei unei persoane asigurate decedate în vârstă de până la 55 de ani sau cu mai puțin de zece ani de stagiu de cotizare la sistemul de pensii capitalizate, se calculează pensia de urmaș raportat doar la calitatea de asigurat în cadrul sistemului de stat.

Dreptul la pensie de urmaș poate fi dobândit nu mai devreme de prima zi a lunii următoare decesului persoanei asigurate.


Dacă văduvul/ văduva are dreptul la mai multe pensii (de exemplu, are dreptul la o pensie pentru limită de vârstă sau la o pensie de invaliditate, precum și la o pensie de urmaș), ei pot alege pensia cea mai favorabilă, adică cea mai mare.

CEHIA

Suplimentele de urmaș sunt destinate adulților al căror soț a murit și copiilor aflați în întreținere care și-au pierdut unul sau ambii părinți. Acestea sunt prestații de asigurare de pensie (důchodové pojištění). Beneficiile servesc drept suport financiar pentru a satisface nevoile de bază și pentru a păstra nivelul de trai după pierderea unui membru al familiei.

Pensia de văduvă (vdovský důchod) este acordată văduvelor după moartea soților lor. Această pensie poate fi plătită pentru un an sau mai mult, în funcţie de situația familiei văduvei. Perioada asigurată a soțului decedat influențează valoarea pensiei.

Pensia de văduv (vdovecký důchod) este acordată văduvilor după moartea soțiilor lor. Această pensie poate fi plătită pentru un an sau mai mult, în funcție de situația familiei văduvului. Perioada asigurată a soției decedate influențează cuantumul pensiei.

Pensie de văduvie


Această pensie este plătită văduvelor dacă soțul decedat:

· a primit o pensie pentru limită de vârstă sau de invaliditate;

· a fost asigurat pentru o perioadă suficientă de timp în momentul decesului pentru a beneficia de o pensie de invaliditate sau pentru a îndeplini condițiile necesare primirii unei pensii pentru limită de vârstă;

· a decedat ca urmare a unui accident de muncă.

Perioada de asigurare necesară diferă în funcție de vârstă și de data nașterii. Aceste aspecte sunt stabilite în detaliu în capitolele privind pensiile de invaliditate și pensiile pentru limită de vârstă.

Pensia de văduv


Condițiile de eligibilitate privind pensia soțului supravieţuitor sunt aceleași ca şi cele pentru pensia de văduvă.

Cuantumul pensiei de văduvie

Pensia este alcătuită din două componente:

· suma de bază;

· sumă procentuală;

Suma de bază este o sumă fixă ​​- 2550 CZK în 2017 (100 EUR).


Suma procentuală se calculează ca 50% din cuantumul pensiei pentru limită de vârstă sau de invaliditate la care soţul avea dreptul la momentul decesului.


Văduva este eligibilă să primească o astfel de pensie timp de un an. Plata poate fi prelungită dacă femeia:
· se îngrijește de un copil aflat în întreținere;

· se îngrijește de un copil care depinde de grija unei alte persoane (handicap fizic cu grad II de dependență);

· se îngrijește de părinții ei sau de părinții soțului decedat aflaţi în stare de dependenţă (cel puţin grad II ) și locuiesc împreună în aceeași gospodărie;

· care are un grad de invaliditate de gradul III;

· care a atins vârsta de pensionare sau o vârstă cu patru ani mai mică decât vârsta de pensionare pentru bărbații cu aceeași dată de naștere.

Pensia de urmaş a soţului supravieţuitor este anulată dacă o văduvă se recăsătorește. De asemenea, dreptul este anulat dacă o instanță declară că văduva a contribuit la moartea soțului său ca făptuitor, complice sau participant la infracțiune.

Pensia de văduv

Calculul și valoarea pensiilor pentru văduvă, respectiv văduv sunt aceleași. Pensia este egală cu suma de bază și cu suma procentuală definită pentru pensia pentru limită de vârstă sau pensia de invaliditate pentru care soţul/ soția decedaţi ar fi fost eligibili.


Condițiile de prelungire a pensiei pentru mai mult de un an sunt aceleași.


DANEMARCA


Legislaţia daneză prevede că soţul supravieţuitor/ partenerul de coabitare are  dreptul pentru o perioadă de 3 luni la pensie de urmaş în situaţia în care soţul decedat/ partenerul de coabitare era beneficiarul unei pensii pentru limită de vârstă.


Dacă nu sunt întrunite condiţiile de mai sus, solicitantul poate aplica pentru o sumă forfetară (cunoscută sub numele de asistență pentru supraviețuitori) şi, de asemenea, pentru ajutor de deces.

În cazul în care partenerul / soțul decedat a beneficiat de pensie pentru limită de vârstă sau invaliditate, partenerul/ soţul supravieţuitor are dreptul să cumuleze timp de trei luni veniturile sale cu pensia de urmaş, ulterior recalculându-se venitul acestuia. Dacă, la rândul său, soţul supravieţuitor este pensionar, pensia acestuia va fi recalculată pe principiul persoanei singure, cuprinzând astfel un supliment pentru persoane singure.


Pensia publică pentru limită de vârstă reprezintă o prestație pe toată durata vieții și constă dintr-o sumă de bază și un supliment de pensie. Suma de bază este aceeași pentru persoanele singure și pentru persoanele aflate într-o formă de coabitare, în timp ce mărimea suplimentului de pensie depinde de calitatea de persoană singură sau aflată într-o formă de coabitare.


Pensia publică lunară pentru limită de vârstă înainte de impozitare


Persoană singură


Persoană căsătorită / coabitantă:


Suma de bază


    6,160 DKK
 (827 EUR)


6,160 DKK

Supliment pentru pensii


    6,551 DKK




3,223 DKK

Total:


   12,711 DKK  (1707 EUR)
          
9,383 DKK  (1260 EUR)

Situația economică a fiecărui cetăţean afectează, de asemenea, cuantumul pensiei publice pentru limită de vârstă.


Veniturile din dobânzi, din pensiile individuale sau din pensiile private nu afectează valoarea de bază, dar pot fi reduse dacă venitul total realizat este mai mare de 316 200 DKK (42.476 EUR) pe an.


Dacă venitul anual al unui asigurat este mai mare de 554.500 DKK (73.145 EUR), acesta nu va mai primi suma de bază (parte componentă a cuantumului pensiei publice). 

Dacă o persoană beneficiază de un venit considerabil şi în acelaşi timp îndeplineşte condiţiile legale pentru a primi pensie publică, aceasta poate amâna momentul pensionării având dreptul la un supliment (procentaj pentru amânare, care se acordă la expirarea perioadei de amânare).


ESTONIA

Următoarele persoane au dreptul să primească o pensie de urmaș:

· rezidenții permanenți ai Estoniei;

· străinii care locuiesc în Estonia pe baza permiselor de ședere temporară sau a dreptului de ședere temporară.

Ulterior decesului unui asigurat, membrii de familie aflați în întreținerea acestuia au dreptul să primească pensie de urmaș. Pensia de urmaș se acordă copiilor, părinților și văduvei sau văduvului condițiile stabilite în Legea privind asigurările de pensie de stat.

Pensia de urmaș este atribuită în cazul în care asiguratul decedat a acumulat în Estonia următorul stagiu de cotizare raportat la vârstă:
Vârstă 
stagiul de cotizare necesar pentru calificare la dreptul de 


pensie
16-24 ani 
Niciun stagiu
25-26 ani 
1 an

27-28 ani 
2 ani

29-30 ani 
3 ani

31-32 ani
4 ani

33-35 ani
5 ani

36-38 ani 
6 ani

39-41 ani 
7 ani

42-44 ani 
8 ani

45-47 ani 
9 ani

48-50 ani 
10 ani

51-53 ani
11 ani

54-56 ani
12 ani

57-59 ani 
13 ani

60-62 ani 
14 ani

Dacă asiguratul a decedat ca urmare a unui accident de muncă sau a unei boli profesionale, pensia de urmaș este repartizată fără a se aplica cerința privind stagiul de cotizare.


Pensia de urmaș se calculează pe baza următoarelor:

· pensia pentru limită de vârstă calculată pe baza stagiului de cotizare efectuat de asigurat și a componentelor de asigurare;

· pensia pentru limită de vârstă, în cazul în care persoana a efectuat un stagiu de cotizare de 30 de ani.


Valoarea pensiei de urmaș depinde de numărul de membri ai familiei, astfel:
· pentru trei sau mai mulți membri ai familiei, 100% din pensia pentru limită de vârstă care a servit drept bază pentru calcul;

· pentru doi membri ai familiei, 80% din pensia pentru limită de vârstă care a servit drept bază pentru calcul;

· pentru un membru al familiei, 50% din pensia pentru limită de vârstă care a servit drept bază pentru calcul.


FINLANDA

Soțul și oricare dintre copiii familiei care nu au împlinit vârsta de 18 ani au dreptul la o pensie de familie (perhe-eläke), la o pensie de soț (leskeneläke) și la pensie de orfan (lapseneläke) în urma decesului unui tutore. Pensiile garantează venitul familiei și sunt plătite atât din sistemul național de pensii, cât și din fonduri conexe sistemului de pensii.

Legea privind pensiile garantează că familiei îi este plătită o pensie pentru a susţine întreţinerea acesteia în urma decesului unui întreţinător. Suma pensiilor plătite soților și copiilor este de obicei egală cu pensia decedatului. Dacă asiguratul decedat nu era încă pensionat, suma este egală cu cea a pensiei de invaliditate la care s-ar fi calificat defuctul. Veniturile proprii ale soţului supravieţuitor afectează valoarea pensiei, dacă nu au copii sub vârsta de 18 ani.

Pensia familială comună a sistemului național de pensii garantează soţului supravieţuitor și copiilor un venit minim. Pensia pentru soţul supravieţuitor poate fi plătită soților care nu au împlinit vârsta de 65 de ani. 

Pensia pentru soţul supravieţuitor este reprezentată din pensia iniţială, care se plăteşte timp de şase luni ulterior decesului, la o rată standard şi o pensie continuă.


După cele şase luni de pensie iniţială, va intra în plată pensia, aceasta fiind formată dintr-o sumă de bază și un supliment bazat pe venit. Aproape toate veniturile vor afecta valoarea suplimentului de bază.

Soţul supravieţuitor poate primi pensie şi din sistemul de pensii asociat câștigurilor dacă căsătoria a avut loc înainte ca decedatul să fi împlinit 65 de ani şi au un copil împreună. Dacă din căsătorie nu a rezultat un copil, este necesar ca soţul supravieţuitor să aibă vârsta de cel puțin 50 de ani în momentul decesului sau să fie titularul unei pensii de invaliditate de cel puţin trei ani. De asemenea, căsătoria trebuie să fi avut loc înainte ca soțul supraviețuitor să fi atins vârsta de 50 de ani și înainte ca decedatul să fi împlinit vârsta de 65 de ani, iar căsătoria să fi durat cel puțin cinci ani.

In sistemul naţional de pensii, pensia soțului va fi în cuantum de 17 - 50% din pensia decedatului. Suma depinde de numărul de copii care au dreptul la pensie de orfan.


Pensia soţului supravieţuitor care are un venit suficient va scădea la începutul celei de-a șaptea luni, dar nu mai devreme de data la care cel mai mic copil împlineşte vârsta de 18 ani. Această deducere reprezintă jumătate din diferența dintre pensia proprie sau pensia acumulată de soțul supraviețuitor și reducerea de bază, care este în valoare de 675 EUR în 2014.


FRANŢA

Indemnizațiile soțului supraviețuitor includ:

· pensia de urmaș (pension de reversion
), corespunzătoare unei părți din pensia pe care persoana decedată o primea/ ar fi avut dreptul s-o primească. Se plătește soțului supraviețuitor sau fostului soț;

· alocația de văduvie (allocation de veuvage), care este plătită în funcție de venit, dacă soţul supravieţuitor îndeplineşte condițiile de vârstă pentru a beneficia de o pensie de urmaș;

· ajutorul de deces (capital décès), care garantează plata unei sume familiei de către angajatorul defunctului, în anumite condiții.

Condiţiile acordării pensiei de urmaș

· trebuie să fi fost căsătorit cu beneficiarul decedat (parteneriatul civil şi de convieţuire tip "Pacs" nu asigură dreptul partenerului la pensie de urmaș);

· soţul supravieţuitor trebuie să aibă vârsta de cel puțin 55 de ani. 
· venitul anual nu trebuie să depășească 20.300,80 € dacă beneficiarul locuieşte singur sau 32.481,28 € dacă locuieşte cu un partener.

Pensia de urmaș poate fi acordată, chiar dacă soțul sau fostul soț a decedat înainte de pensionare sau înainte de a atinge vârsta minimă de pensionare.

Indemnizația de văduvie


Pentru a beneficia de acest tip de indemnizaţie, venitul soţului/ fostului soţ supravieţuitor în cele 3 luni calendaristice înainte de depunerea cererii nu trebuie să depășească 2.260,27 €, adică 753,42 € lunar; să nu fi împlinit vârsta de 55 de ani; să nu trăiască într-un cuplu (recăsătorire, viață maritală, Pacs); să locuiască în Franţa.

Soțul defunct trebuie să fi contribuit la fondul de pensii timp de cel puțin 3 luni, în mod continuu sau nu, în cursul anului premergător decesului.

Ajutorul de deces

Pentru ca ajutorul de deces să poată fi plătit, partea decedată trebuie să fi fost, cu mai puțin de 3 luni înainte de moartea sa, într-una dintre următoarele situații:

· angajat la data decesului, justificând o activitate profesională care să permită dreptul la prestații de boală;

· șomer care beneficiază de prestații de șomaj;

· beneficiar al unei anuități pentru un accident de muncă sau boală profesională pentru un nivel de invaliditate de cel puțin 66,66%;

· beneficiarul unei pensii de invaliditate;

· deținea deja aceste drepturi.

În cazul oricărui deces survenit la/ după 1 ianuarie 2015, cuantumul ajutorului de deces corespunde unei sume forfetare ajustate anual. La 1 aprilie 2017, acesta era egal cu 3 345 EUR.


Pensia de urmaș


Pensia de urmaș este egală cu 54% din pensia de bază de care a beneficiat (sau ar fi putut beneficia, fără a ține seama de eventualele posibile creșteri) soțul sau fostul soț decedat.


Creşterea pensiilor:

· 10% dacă ați crescut cel puțin 3 copii;

· 11,1% dacă soţul supravieţuitor a atins vârsta pentru obținerea unei pensii complete, şi-a exercitat drepturile la pensie și dacă totalul lunar al pensiilor acestuia nu depășește 853,25 EUR;

· 96,30 EUR pe lună dacă are cel puțin un copil aflat în întreținere.

Dacă soțul decedat a fost căsătorit de mai multe ori, pensia de urmaș este împărțită între soţia/ soţul supravieţuitor și fostele/ foştii soţi. Această diviziune este proporțională cu durata fiecărei căsătorii.


Dacă soțul / soția (fostul/ fosta) a cotizat 15 ani (60 de trimestre) la sistemul general de pensii, cuantumul minim al pensiei de urmaș este de 3 406,47 € pe an. Dacă decedatul a contribuit mai puțin de 15 ani, acest minim total este redus proporțional.


Suma pensiei de urmaș nu poate depăși 10.591,56 EUR pe an.


Pensia de urmaș poate fi revizuită pozitiv sau negativ (sau chiar suspendată) în cazul modificării venitului. 

Indemnizație de văduvie


Suma lunară netă a alocației pentru văduvie este de 602,73 EUR.


Totalul poate fi redus, în funcție de venitul beneficiarului. În cazul unei formări profesionale remunerate sau în cazul reluării unei activități profesionale pot fi cumulate veniturile primite cu alocația de văduvie până la o anumită limită și pentru o anumită perioadă de timp.


Indemnizația de văduvie va fi primită atâta timp cât sunt îndeplinite condițiile de mai sus și nu mai mult de 2 ani (sau până la împlinirea vârstei de 55 de ani, dacă soţul supravieţuitor avea vârsta de 50 de ani sau mai mult când soțul / soția a murit).


GERMANIA

Sunt eligibili pentru pensie de urmaş:
· soții supraviețuitori,

· partenerul supraviețuitor al unui parteneriat de viață înregistrat și, în unele cazuri, și soțul divorțat al asiguratului defunct dacă decedatul a îndeplinit stagiul de cotizare (perioada minimă de asigurare) de cinci ani de contribuții și perioade echivalente de contribuție. 
Perioada de calificare poate fi îndeplinită mai devreme dacă partea asigurată a decedat, de exemplu, din cauza unui accident de muncă sau la scurt timp după terminarea unui stagiu de instruire. 
Cuplul trebuie să fi fost căsătorit timp de cel puțin un an pentru ca soțul supraviețuitor să aibă dreptul la o pensie.
Calculul pensiilor de văduvă/ văduv:
Văduvele sau văduvii primesc, de obicei, 25% din totalul pe care defunctul l-ar fi primit pentru o pensie de invaliditate, pentru o perioadă de cel mult doi ani (cunoscută sub numele de pensia mică de văduvă/ văduv).


Supraviețuitorii primesc 55% din această sumă dacă:
· îngrijesc copii;

· sunt în vârstă de cel puţin 45 de ani (începând din 2012, acest prag este în creștere, ajungându-se, treptat,  la 47 de ani până în 2029);

· ei înșiși au o capacitate redusă de câștig (așa-numita pensie mare de  văduvă/ văduv).

Văduvele și văduvii care au crescut copii primesc un supliment. În cazul în care cuplul este divorțat, în mod normal, există o convenţie de întreținere în funcţie de care pot fi formulate cereri ulterioare de pensie (drepturile de pensie).


Împărțirea pensiilor


Soții și partenerii dintr-un parteneriat de viaţă înregistrat își pot împărți creanțele la o pensie de urmaș între ei printr-un contract care trebuie semnat de ambii. Acest lucru este posibil dacă ambii soți au fiecare o perioadă de calificare de cel puțin 25 de ani și cuplul s-a căsătorit în 2002 sau mai târziu și / sau ambii parteneri aveau vârste sub 40 de ani în momentul căsătoriei.


Acest lucru se aplică și partenerilor care trăiesc într-un parteneriat înregistrat.


GRECIA

În cazul decesului unui asigurat sau pensionar, membrii familiei sale au dreptul la pensie de urmaș în anumite condiții.


Pensii din cauza decesului


Pensia de văduvie:


Soțul supraviețuitor trebuie să aibă vârsta de 55 de ani când survine decesul persoanei asigurate sau al pensionarului. Aceste condiții se aplică pentru decesele care au loc începând cu 13.05.2016.

Dacă decesul a avut loc înainte ca soțul supraviețuitor să atingă vârsta de 55 de ani, pensia este plătită timp de 3 ani. Atunci când soțul supraviețuitor atinge vârsta de 55 de ani şi este beneficiarul pensiei de urmaş, acest drept se va întrerupe la sfârșitul perioadei de 3 ani, iar repunerea în drepturile pensiei de urmaş poate avea loc atunci când soțul supraviețuitor împlineşte 67 de ani. 

Aceste restricții nu se aplică soțului supraviețuitor care are un copil sau copii incapabili pentru a ocupa un loc de muncă plătit datorită unui nivel de handicap (67% sau mai mult).

Soțul supraviețuitor divorțat primește pensie dacă sunt îndeplinite următoarele condiții:

· fostul soț, înainte de decesul său, avea datoria de a plăti pensia alimentară (pe baza deciziei instanței privind contractul dintre foștii soți);
· au avut 10 ani de căsătorie înainte ca divorțul să fie aprobat prin hotărâre judecătorească;
· divorțul nu a fost rezultatul unei încălcări grave a căsătoriei cauzată de persoana care solicită pensie.

· soțul divorțat care a supraviețuit nu este recăsătorit sau nu a intrat într-un parteneriat civil.

· venitul anual personal de impozitare nu depășește suma dublă a pensiei anuale acordată de fosta organizație de asigurări agricole (OGA) pensionarilor neasigurați cu vârste foarte înaintate.

Partenerii din parteneriatul civil au aceleași drepturi în privinţa asigurărilor sociale, beneficiilor, obligațiilor sau restricțiilor, ca şi cuplurile căsătorite.

Pensiile de urmaş se acordă dacă decedatul a acumulat 1500 de zile de asigurare, dintre care 300 au fost acumulate în cei 5 ani anteriori decesului.


De regulă, pensiile sunt supuse impozitării.


Ajutorul de înmormântare: dacă decedatul nu a fost pensionar, pentru a primi ajutorul de deces, acesta trebuie să fi acumulat 100 de zile de asigurare în ultimul an anterior decesului său sau în ultimele 15 luni de viață, fără a lua în considerare ultimele trei luni.

Cuantumul pensiei de urmaş:


Soțul supraviețuitor primește 50% din pensia pe care persoana decedată a primit-o  sau ar fi avut dreptul să o primească.


În cazul în care căsătoria a avut loc după acordarea pensiei pentru limită de vârstă pensionarului decedat, pensia de urmaș este redusă în funcție de diferența de vârstă dintre decedat și urmaș cu 1 până la 5%.


Dacă există un soț supraviețuitor și un soț divorțat, suma de mai sus este alocată după cum urmează: soțul supraviețuitor primește 75%, iar soțul divorțat cu cel puțin 10 ani de căsătorie primește 25%.

Pensia de urmaş se plăteşte lunar, nu există plăți suplimentare și nu există o durată maximă de primire a acestui beneficiu.


ITALIA

Pensia de urmaș și pensia indirectă intră în plată din luna următoare decesului lucrătorului sau pensionarului, indiferent de data la care aceste drepturi au fost solicitate. Rudele supraviețuitoare cu drepturi sunt următoarele, în ordinea priorității:
· soțul supraviețuitor sau partenerul supraviețuitor în cadrul unei uniuni civile, chiar dacă sunt separaţi, cu condiția să fi beneficiat de drepturi de întreţinere prin decret judecătoresc;

· soțul divorțat dacă deţine o hotărâre judecătorească cu privire la întreţinere;

· copiii (legitimi sau legitimați, adoptați sau afiliați, naturali, recunoscuți legal sau declarați legal, născuți înainte de căsătoria cu celălalt soț) care, la data decesului, sunt minori, incapabili de muncă, elevi sau studenți şi care erau dependenţi de decedat;

· nepoții minori (echivalenți cu copiii) dacă sunt complet dependenți de bunicul sau bunica lor la data decesului;

· sau, în lipsa unui soț / partener în cadrul unei uniuni civile, copii și nepoți, părinți cu vârste mai mici de 65 de ani care nu dețin pensii și care, la data decesului, depind de defunct, frații necăsătoriți incapabili de muncă, care nu dețin pensii, care, la data decesului, depind de lucrătorul decedat sau de titularul de pensie.

Dreptul la pensie de urmaș începe în ziua următoare decesului pensionarului, sub rezerva cerințelor indicate mai sus. Văduva sau văduvul care se recăsătorește are dreptul doar la o plată unică.

Pentru ca urmașii să beneficieze de pensia indirectă, lucrătorul decedat, care nu este pensionat, trebuie să fi întrunit următoarele condiții minime de calificare pentru a obține indemnizația obișnuită de incapacitate sau pensia de invaliditate (sau cele necesare pentru pensia pentru limită de vârstă ca urmare a reformei sistemului de pensii din 1992):

· cel puțin 15 ani de contribuții (780 de săptămâni) într-o anumită perioadă,

· sau, alternativ, cel puțin 5 ani de contribuții (260 de săptămâni), dintre care cel puțin 3 (156 săptămâni) au fost în cursul celor 5 ani anteriori datei decesului.

Cuantumul pensiei de urmaş şi al pensiei indirecte:


Pensia de urmaș și pensia indirectă se plătesc membrilor de familie supraviețuitori, cuatumul acestora calculându-se pe baza pensiei la care defunctul ar fi avut dreptul sau pe baza pensiei acordate decedatului, aplicând următoarele procente:

· 60%, numai soț / soție;

· 70%, doar un copil;

· 80%, soț / soție și 1 copil sau 2 copii;

· 100% soț / soție și 2 sau mai mulți copii sau 3 sau mai mulți copii;
· 15% pentru fiecare altă rudă îndreptățită, alta decât soția, copiii și nepoții.

De la 1 septembrie 1995, cuantumul pensiei de urmaș este redus dacă au alte surse de venit, după cum se indică în tabelul următor:
	Suma venitului
	Reducerea procentuală



	Venituri mai mari de 3 ori salariul minim anual, calculat ca echivalentul a 13 ori valoarea lunară, în vigoare de la 1 ianuarie
	pensia este redusă cu 25%



	Venituri mai mari de 4 ori salariul minim anual, calculat ca echivalentul a 13 ori valoarea lunară în vigoare de la 1 ianuarie


	pensia este redusă cu 40%



	Venituri mai mari de 5 ori salariul minim anual, calculat ca echivalentul a 13 ori valoarea lunară în vigoare de la 1 ianuarie


	pensia este redusă cu 50%





Văduvele sau văduvii care s-au recăsătorit au dreptul doar la o plată unică, echivalentă a două plăți anuale de pensie, inclusiv a treisprezecea lună, conform dreptului lor la data recăsătoririi. În cazul în care pensia este plătită și copiilor, pe lângă soț, aceasta trebuie ajustată în favoarea celor dintâi, aplicând procentele de reversibilitate prevăzute în legătură cu modificarea componenţei gospodăriei.


LETONIA

În cazul decesului unui întreţinător de familie, membrii familiei au dreptul la pensie de urmaş. Pensia este acordată soţului supravieţuitor care se afla în întreţinerea decedatului, copiilor, precum și surorilor, fraților sau nepoților fără părinți capabili să lucreze.


Copiii au dreptul să primească pensia de urmaș, indiferent dacă sunt sau nu dependenți de decedat.

Pensia de urmaș (Apgādnieka zaudējuma pensija) poate fi revendicată de către următorii membri ai familiei care nu lucrează:

· copii cu vârsta sub 18 ani;

· copii adulți declarați invalizi înainte de 18 ani;

· frați, surori și nepoți mai mici de 18 ani fără părinți capabili să lucreze;

· frați adulţi, surori și nepoți declaraţi invalizi înainte de vârsta de 18 ani fără părinți capabili de lucru.

Persoanele care studiază cu normă întreagă și au vârsta cuprinsă între 18 și 24 de ani au, de asemenea, dreptul de a solicita pensie de urmaș.


În cazul în care întreţinătorul defunct nu este o persoană asigurată social, copiii pot beneficia de prestații de securitate socială.

Cuantumul pensiei de urmaș


Pensia de urmaș se calculează pe baza pensiei de limită de vârstă la care ar fi avut dreptul decedatul.
	Numărul persoanelor dependente
	Proporția posibilă a pensiei pentru limită de vârstă a susținătorului de familie



	1 copil
	50%

	2 copii
	75%

	3 sau mai mulţi copii
	90%



Pensia de urmaș se plătește o dată pe lună. Suma pensiei pentru fiecare copil nu poate fi mai mică de 65% din prestațiile de asigurări sociale de stat (în general: 41,62 EUR; invalizi din copilărie: 69,37 EUR).


Suma totală a pensiei de urmaș nu poate fi mai mică decât minimul asigurărilor sociale de stat (în general: 64,03 EUR pe lună, invalizi din copilărie: 106,72 EUR pe lună).


LITUANIA

Pensia de urmaș (nazlių pensija) este o prestație de securitate socială plătită soțului unei persoane decedate care deține o asigurare de pensie de stat.


O pensie de orfan (nazlaičių pensija) este o prestație de securitate socială plătită copiilor și copiilor adoptați ai unei persoane decedate care deținea o asigurare de pensie de stat.


Dacă un supraviețuitor sau un orfan beneficiază de o pensie pentru limită de vârstă sau de șomaj, pensia de urmaș sau de orfan este plătită împreună cu aceasta. Atunci când o persoană este eligibilă pentru pensie de urmaș și de orfan, cea mai mare dintre acestea este plătită dacă beneficiarul nu alege altfel.


Soțul / soția și copiii (inclusiv copiii adoptați) ai unei persoane decedate primesc o pensie dacă, în ziua decesului persoana în cauză:

· avea dreptul la o pensie de invaliditate sau la o pensie pentru limită de vârstă;

· a dobândit o asigurare minimă de pensie socială de stat sau un serviciu echivalent de muncă în Lituania, Uniunea Europeană sau Spațiul Economic European (cerința minimă de serviciu nu se aplică în cazul în care o persoană a primit prestație de incapacitate, a fost prizonier sau s-a aflat în exil).


Pensia de urmaș se plătește soțului unei persoane decedate:

· care a împlinit vârsta de pensionare, indiferent de vârstă din ziua decesului soțului;

· a fost declarat inapt sau parțial inapt de muncă înainte de moartea soțului sau în următorii 5 ani de la deces sau în timp ce îi îngrijea pe copiii decedatului;

· în situaţia în care soțul și decedatul nu aveau copii dar erau căsătoriţi de cel puţin 1 an;

· până când soțul / soția se recăsătorește.

Pensia de urmaș este egală cu pensia de bază pentru urmași aprobată de Guvern (în prezent este de 21 EUR).


Pensia de urmaș se calculează după cum urmează:

· jumătate din pensia de invaliditate care ar fi putut fi acordată decedatului dacă ar fi fost în proporţie de 60-70% inapt de muncă și nu îndeplinea condiţiile de pensionare pentru limită de vârstă;

· jumătate din pensia pentru limită de vârstă pe care defunctul ar fi primit-o la atingerea vârstei de pensionare;

· dacă o pensie de orfan este plătită mai multor copii sau copiilor adoptați, aceasta este împărțită în părți egale, iar cuantumul total nu poate depăşi 100% din pensia pe care ar fi primit-o decedatul;

· dacă un copil și-a pierdut ambii părinți, se plătește o pensie pentru fiecare părinte decedat.


MAREA BRITANIE

Alocaţia de doliu se plătește imediat după moartea unui soț / soție sau a unui partener civil, în cazul în care decesul survine înainte de vârsta de pensionare și s-a constituit un stagiu de cotizare minim necesar. Dacă decesul  a fost cauzat de boli profesionale sau accident de muncă, alocaţia se va acorda indiferent de contribuţia la sistemul de asigurări publice.

Indemnizaţia pentru văduvie
 poate fi revendicată dacă soţia supravieţuitoare are cel puțin un copil dependent care trăiește în aceeaşi gospodărie sau este însărcinată. Este eligibilă şi partenera gravidă ca rezultat al unui tratament de fertilizare în cazul decesului partenerului civil. 

Indemnizaţia pentru văduvie va fi plătită până la momentul încetării dreptului de alocaţie pentru creşterea copilului.


Condiţii de eligibilitate pentru ajutorul de înmormântare:

· Soțul sau partenerul civil să fi fost asigurat în sistemul public sau decesul să fi survenit urmare a unei boli profesionale sau accident de muncă;
· Nici soţul supravieţuitor, nici defunctul să nu fi fost beneficiarii unei pensii de stat la momentul decesului, sau partenerul supravieţuitor să nu fi avut dreptul la o pensie de stat în momentul solicitării alocaţiei de doliu şi să fi avut vârsta mai mică decât vârsta standard prevăzută de sistemul public de pensii. 

Niciunul dintre aceste beneficii (alocaţia de doliu, indemnizaţia de văduvie sau ajutorul de înmormântare) nu poate fi revendicat  dacă la momentul decesului, cei doi parteneri erau divorţaţi sau parteneriatul civil era dizolvat. 

Alocaţia de doliu poate fi plătită până la 52 de săptămâni de la data decesului, iar suma primită de soţul supravieţuitor depinde de nivelul general al contribuțiilor la asigurări publice ale defunctului și de vârsta beneficiarului în momentul decesului. Rata săptămânală maximă variază între 33,77 £ (37 EUR) la 45 de ani și 112,55 £  (127 EUR) la vârsta de 55 de ani sau mai mult.

Suma maximă care poate fi plătită pentru indemnizaţia de văduvie este de 112,55 lire sterline (127 EUR) pe săptămână.


Ajutorul de deces reprezintă o sumă fixă, neimpozabilă, în cuantum de 2000 £ (2265 EUR).

OLANDA


Dacă partenerul sau fostul partener a decedat, iar partenerul supravieţuitor  a fost dependent financiar de defunct, este eligibil pentru o prestație în temeiul Legii generale privind rudele supraviețuitoare (Algemene nabestaandenwet, beneficiu ANW). Partenerul sau fostul partener trebuie să fi fost asigurat când a decedat; cu alte cuvinte, el sau ea trebuie să fi locuit în Olanda sau să fi fost asigurat în sistemul naţional olandez.
 

Toți cei care trăiesc sau lucrează în Olanda sunt asigurați în mod automat în sistemul ANW.


Partenerul unei persoane asigurate decedate, are dreptul la o prestaţie ANW dacă:

· are un copil necăsătorit cu vârsta sub 18 ani;

· așteaptă un copil;

· e în proporţie de cel puţin 45% inapt pentru a ocupa un loc de muncă;

Prestaţia ANW nu se mai acordă dacă:

· nu mai există un copil necăsătorit cu vârsta sub 18 ani (sau copilul va avea o altă reşedinţă);

· nu mai îndeplineşte condiţia de incapacitate de muncă în proporţie de cel puţin 45%;

· partenerul supravieţuitor împlineşte vârsta legală de pensionare prevăzută de Legea generală privind pensiile pentru limită de vârstă (AOW);

· partenerul se recăsătoreşte sau întră într-un parteneriat civil.

Există diferite beneficii ANW:

· beneficiile pentru parteneri și pentru foștii parteneri care primesc întreținere;

· beneficiul pentru copiii de până la 16 ani ai căror părinți sunt decedați.

Valoarea beneficiilor rudelor supraviețuitoare depinde de venitul acestora. Se acordă un maxim de 70% din salariul minim. Rudele supraviețuitoare primesc, de asemenea, o primă de concediu/ vacanţă în fiecare an, în luna mai.


POLONIA

Pensia de urmaș se acordă membrilor de familie ai persoanei decedate, care, la data decesului, avea dreptul la pensie pentru limită de vârstă sau la o pensie de invaliditate sau îndeplinea condițiile pentru obținerea uneia din aceste pensii (de exemplu, a plătit contribuții într-o schemă de pensii pentru o perioadă suficientă). Membrii de familie ai decedatului vor primi, de asemenea, o pensie în cazul în care defunctul era beneficiarul unei pensii anticipate sau al unei prestaţii de pre-pensionare.

Soţul supravieţuitor este eligibil pentru a primi pensie de urmaş dacă îndeplineşte următoarele condiții:

· la data decesului partenerului are vârsta de 50 de ani sau nu este în măsură să lucreze;

· indiferent de vârstă, dacă are în îngrijire cel puțin un copil, nepoată sau rudă care are dreptul la o pensie de urmaș după decesul partenerului, copil cu vârsta mai mică de 6 ani și până la 18 ani dacă se află într-un sistem de scolarizare; indiferent de vârsta copilului dacă acesta nu este apt de muncă;


Soții divorțați sunt eligibili pentru pensie de urmaş dacă aveau dreptul la pensie de întreţinere de la decedat și îndeplinesc una dintre condițiile menţionate mai sus.

Pensia de urmaș


La evaluarea dreptului la pensie se consideră că persoana decedată a fost complet incapabilă să muncească. Prin urmare, valoarea pensiei se calculează pe această bază, iar apoi, cuantumul pensiei de urmaș se calculează pe baza următoarelor criterii:

· pentru o persoană eligibilă
-  85% 

· pentru două persoane eligibile
-
90% 
· pentru trei sau mai multe persoane eligibile
-
95% 

Pensia care ar fi fost acordată persoanei decedate (adică suma pe baza căreia se calculează pensia de urmaș) nu poate fi mai mică decât pensia minimă.


Pensia minimă valabilă începând cu 1 martie 2016 este în cuantum de 882, 56 PLN (aprox. 210 EUR).


PORTUGALIA


Pensia de urmaș este o prestație lunară, în numerar, plătită urmaşilor beneficiarului defunct care vizează compensarea venitului pe care acesta îl asigura familiei. Pot fi eligibili pentru acest beneficiu:
· Soția, fostul soț și persoana cu care beneficiarul a trăit într-o relație de facto;

· Descendenții, inclusiv copiii nenăscuți, copii adoptaţi și copii vitregi;

· Rudele în linie ascendentă atunci când nu există alți membri ai familiei care au dreptul.


Pensia de urmaș este plătită membrilor familiei beneficiarului defunct (conform definiției de mai sus), cu condiția ca beneficiarul să fi contribuit la sistemul de asigurări sociale pentru o perioadă de cel puțin 36 de luni.

Pensia de văduv / văduvă este plătită soțului beneficiarului pensiei sociale necontributive care trebuie: să fie cetățean portughez sau altfel să fie tratat ca echivalentul unui cetățean portughez; să locuiască pe teritoriul portughez; să nu beneficieze de nicio altă pensie în propriul său drept; să nu primească un venit lunar brut mai mare de 168,53 EUR (40% din IAS (Index de Referinţă pentru Ajutorul Social).


Pensia de urmaș corespunde anumitor procente înmulțite cu valoarea pensiei de invaliditate sau de limită de vârstă pe care beneficiarul o primea sau urma să o primească.

În privinţa cuantumului pensiei de urmaş pentru soţul supravieţuitor, fostul soţ sau partener, acesta este de 60% pentru o singură persoană şi 70% pentru mai mult de una.


ROMÂNIA

Pensia de urmaş este reglementată de LEGEA nr. 263 din 16 decembrie 2010 privind sistemul unitar de pensii publice
, Secţiunea 5, art. 83 - 93, astfel:


În situaţia decesului asiguratului sau pensionarului, copiii şi soţul supravieţuitor  au dreptul la pensie de urmaş, în următoarele condiţii:

Copiii:

· până la vârsta de 16 ani;

· dacă îşi continuă studiile într-o formă de învăţământ organizată potrivit legii, până la terminarea acestora, fără a depăşi vârsta de 26 de ani;

· pe toată durata invalidităţii de orice grad, dacă aceasta s-a ivit în perioada în care se aflau în una dintre situaţiile prevăzute mai sus.


Soţul supravieţuitor:

· la împlinirea vârstei-standard de pensionare, dacă durata căsătoriei a fost de cel puţin 15 ani. Dacă durata căsătoriei a fost mai mică de 15 ani, dar de cel puţin 10 ani, cuantumul pensiei de urmaş cuvenit se diminuează cu 0,5% pentru fiecare lună, respectiv 6% pentru fiecare an de căsătorie în minus;

· indiferent de vârstă, pe perioada în care este invalid de gradul l sau II, dacă durata căsătoriei a fost de cel puţin 1 an;

· indiferent de vârstă şi de durata căsătoriei, dacă decesul soţului susţinător s-a produs ca urmare a unui accident de muncă sau a unei boli profesionale şi dacă nu realizează venituri lunare dintr-o activitate profesională pentru care asigurarea este obligatorie ori dacă acestea sunt mai mici de 35% din câştigul salarial mediu brut;

· care nu îndeplineşte condiţiile de mai sus, beneficiază de pensie de urmaş pe o perioadă de 6 luni de la data decesului, dacă în această perioadă nu realizează venituri lunare dintr-o activitate profesională pentru care asigurarea este obligatorie sau dacă acestea sunt mai mici de 35% din câştigul salarial mediu brut;

· care are în îngrijire la data decesului susţinătorului unul sau mai mulţi copii în vârstă de până la 7 ani, beneficiază de pensie de urmaş până la data împlinirii de către ultimul copil a vârstei de 7 ani, în perioadele în care nu realizează venituri lunare dintr-o activitate profesională pentru care asigurarea este obligatorie sau dacă acestea sunt mai mici de 35% din câştigul salarial mediu brut.


Soţul supravieţuitor care are dreptul la o pensie proprie si îndeplineşte condiţiile prevăzute de lege pentru obţinerea pensiei de urmaş după soţul decedat poate opta pentru cea mai avantajoasă pensie.


Cuantumul pensiei de urmaş


Pensia de urmaş se calculează din:

· pensia pentru limită de vârstă aflată în plată sau la care ar fi avut dreptul, în condiţiile legii, susţinătorul decedat;

· pensia de invaliditate gradul I, în cazul în care decesul susţinătorului a survenit înaintea îndeplinirii condiţiilor pentru obţinerea pensiei pentru limită de vârstă, inclusiv în situațiile în care era în plată cu pensie de invaliditate de orice grad, pensie anticipată sau pensie anticipată parţială.


Cuantumul pensiei de urmaş se stabileşte procentual din punctajul mediu anual realizat de susţinător, aferent pensiei pentru limită de vârstă aflată în plată sau la care ar fi avut dreptul, în condiţiile legii, susţinătorul decedat, sau din pensia de invaliditate gradul I, în funcţie de numărul urmaşilor îndreptăţiţi, astfel:

     a) 50% - pentru un singur urmaş;

     b) 75% - pentru 2 urmaşi;

     c) 100% - pentru 3 sau mai mulţi urmaşi.

Excepţie!!! Cuantumul pensiei de urmaş, în cazul orfanilor de ambii părinţi, se stabileşte prin însumarea drepturilor de pensie de urmaş, calculate după fiecare părinte.


Pensia de urmaş se cuvine de la data îndeplinirii condiţiilor prevăzute de lege,  se acordă şi se plăteşte:

· din prima zi a lunii următoare celei în care a avut loc decesul, dacă cererea a fost depusă în termen de 30 de zile de la data decesului, în situaţia pensiei de urmaş acordate persoanei al cărei susţinător era pensionar, la data decesului;

· de la data decesului, dacă cererea a fost înregistrată în termen de 30 de zile de la această dată, în situaţia pensiei de urmaş acordate persoanei al cărei susţinător nu era pensionar, la data decesului;

· de la data îndeplinirii condiţiilor de pensionare, dacă cererea a fost înregistrată în termen de 30 de zile de la această dată, în situaţia pensiei de urmaş acordate persoanei care îndeplineşte condiţiile prevăzute de lege, referitoare la vârsta standard de pensionare, ulterior decesului susţinătorului;

· în situaţia în care cererea a fost depusă cu depăşirea termenului de 30 de zile, pensia de urmaş se acordă şi se plăteşte de la data înregistrării cererii.

Suspendarea plăţii pensiei de urmaş

· pensionarul şi-a stabilit domiciliul pe teritoriul altui stat, cu care România a încheiat convenţie de reciprocitate în domeniul asigurărilor sociale, dacă potrivit prevederilor acesteia pensia se plăteşte de către celălalt stat;

· pensionarul urmaş, încadrat în grad de invaliditate, nu se prezintă la revizuirea medicală obligatorie sau la convocarea Institutului Naţional de Expertiză Medicală şi Recuperare a Capacităţii de Muncă, a Centrelor Regionale de Expertiză Medicală a Capacităţii de Muncă sau a comisiilor centrale de expertiză medico-militară ale Ministerului Apărării Naţionale, Ministerului Afacerilor Interne şi Serviciului Român de Informaţii;

· pensionarul urmaş, încadrat în grad de invaliditate, nu mai urmează programele recuperatorii, întocmite de medicul expert al asigurărilor sociale;

· pensionarul urmaş, încadrat în gradul I sau II, realizează venituri pentru care asigurarea este obligatorie, cu excepţia consilierilor locali sau judeţeni;

· pensionarul urmaș, încadrat în gradul III de invaliditate, desfăşoară activitate în baza unui contract de muncă, raport de serviciu  sau alte forme de asigurare asimilate acestora, depăşind jumătate din programul normal de lucru al locului de muncă respectiv;

· copilul beneficiar al pensiei de urmaş care a împlinit vârsta de 16 ani şi nu face dovada continuării studiilor;

· soţul supravieţuitor, beneficiar al unei pensii de urmaş, realizează venituri brute lunare pentru care, potrivit legii, asigurarea este obligatorie, dacă acestea sunt mai mari de 35% din câştigul salarial mediu brut;

· soţul supravieţuitor, beneficiar al unei pensii de urmaş, s-a recăsătorit;

· soţul supravieţuitor, beneficiar al unei pensii din sistemul public de pensii, optează pentru o altă pensie, potrivit legii, din acelaşi sistem, sau dintr-un alt sistem de asigurări sociale, neintegrat sistemului public de pensii;

· la cererea pensionarului, situaţie în care suspendarea plăţii se face începând cu luna următoare celei în care a fost înregistrată cererea.


Încetarea plăţii pensie de urmaş

· pensionarul a decedat;

· pensionarul nu mai îndeplineşte condiţiile legale în temeiul cărora i-a fost acordată pensia;

· pensionarul urmaş, încadrat în grad de invaliditate, şi-au redobândit capacitatea de muncă, potrivit legii;

· au expirat 12 luni de la data la care pensionarul urmaş, încadrat în grad de invaliditate, nu s-a prezentat, din motive imputabile lui, la revizuirea medicală obligatorie;

· au expirat 12 luni de la data la care pensionarul urmaş, încadrat în grad de invaliditate, nu s-a prezentat, din motive imputabile lui, la convocarea la INEMRCM;

· au expirat 12 luni de la data la care pensionarul urmaş, încadrat în grad de invaliditate, nu a mai urmat programele recuperatorii prevăzute de lege;

· copilul, beneficiar al unei pensii de urmaş, a împlinit vârsta de 26 de ani, cu excepţia copiilor pensionari de urmaş încadraţi în grad de invaliditate;

· pensionarul urmaş a fost condamnat, printr-o hotărâre judecătorească rămasă definitivă, pentru infracţiunea de omor sau tentativă de omor, comisă asupra susţinătorului.

Soţul supravieţuitor, beneficiar al unei pensii de urmaş, poate cumula pensia cu venituri din activităţi profesionale pentru care asigurarea este obligatorie, potrivit legii, dacă acestea nu depăşesc 35% din câştigul salarial mediu brut utilizat la fundamentarea Legii Bugetului Asigurărilor Sociale de Stat.


SLOVACIA

Dreptul la pensie de văduv/ văduvă (vdovský / vdovecký důchodok) revine soțului supraviețuitor al cărui soţ defunct:

· a primit pensie pentru limită de vârstă, pensie de invaliditate la data decesului sau a beneficiat de pensie anticipată pentru limită de vârstă sau

îndeplininea, la data decesului, condițiile pentru a deveni eligibil pentru pensie de limită de vârstă;
· a îndeplinit condițiile privind stagiul de cotizare necesar pentru obținerea dreptului la pensie de invaliditate;
· a decedat ca urmare a unui accident de muncă sau a unei boli profesionale.


Dreptul la pensie de văduv/ văduvă și plata acesteia intră în vigoare de la data decesului soțului, cu condiția ca soţul supraviețuitor să solicite pensia.


În cazul în care decesul a fost cauzat de o vătămăre corporală sau o boală profesională iar defunctul deţinea calitatea (dispusă de o instanţă) de custode, supravieţuitorul este îndreptăţit la plata unei anuități de vătămare, plătită din fondurile asiguratorului de accidente.


În cazul în care soțul / soția a murit din cauza unei vătămări corporale sau a unei boli profesionale, soţul supravieţuitor are dreptul și la compensația forfetară din asigurarea de accidente. Acest lucru se aplică și copilului aflat în întreținere.

Dreptul la plata pensiei de văduvă / văduv este valabil pentru o perioadă de 1 an de la moartea soțului / soției. După expirarea unui an, dreptul rămâne în vigoare numai dacă soțul supraviețuitor îndeplinește oricare dintre următoarele condiții:

· se îngrijește de cel puțin un copil aflat în întreținere care are dreptul la pensie de orfan ca supraviețuitor al decedatului sau care a fost crescut în familia decedatului;

· îşi pierde locul de muncă din cauza reducerii cu cel puţin 70%  a capacităţii de a desfășura o activitate lucrativă;
· a crescut cel puțin trei copii;

· a ajuns la vârsta de 52 de ani și a crescut doi copii;

· a atins vârsta de pensionare.

În cazul în care dreptul soțului supraviețuitor la plata pensiei de văduv / văduv încetează deoarece acesta nu mai îndeplinește condiția de îngrijire a unui copil aflat în întreținere sau nu mai este inapt de muncă datorită capacității sale reduse de a desfășura o activitate lucrativă cu mai mult de 70% și, după un timp, îndeplinește din nou oricare dintre aceste condiții, dreptul la plata pensiei de văduv / văduv va fi reînnoit.


Pensia de văduvie este egală cu 60% din pensia pe care ar fi primit-o decedatul, iar pensia de orfan este egală cu 40% raportat la aceeaşi valoare.

În cazul în care drepturile de plată a pensiei de văduvie și ale pensiei de orfan intervin la urmașii aceleiași persoane asigurate decedate, suma totală a acestor pensii nu poate depăși 100% din pensia pe care decedatul o primea sau la care ar fi avut dreptul la momentul decesului.


SPANIA

Dreptul la pensie de urmaş intervine în situaţia în care întreţinătorul unei familii decedează. Pot fi eligibili pentru acest drept: soțul și partenerul supraviețuitor, orfanii și unii membri ai familiei decedatului. 

Pensia de văduvie îî revine persoanei căsătorite cu decedatul sau partenerului de drept comun al acestuia (cu îndeplinirea unor condiţii specifice).


Este posibil să aibă dreptul la pensie de văduvie şi soţul supravieţuitor care s-a separat de defunct sau care a divorţat de acesta (cu îndeplinirea unor condiţii specifice).

Pentru a beneficia de acest drept, solicitantul trebuie să dovedească că defunctul  a plătit contribuții timp de 500 de zile în cei 5 ani anteriori decesului sau de timp de 15 ani de-a lungul întregii vieți profesionale şi că a fost înscris în sistemul de asigurări sociale. 


În cazul decesului survenit ca urmare a unei boli profesionale sau a unui accident de muncă, precum şi în situaţia în care defunctul era pensionar, solicitantul nu mai trebuie să asigure dovezile menţionate.
Pensia pentru văduvie
 
	Cuantum
	Plată şi termen

	52% din baza de calcul în funcţie de circumstanţele ocupaţionale ale decedatului (dacă era salariat sau pensionar)
	14 plăţi lunare

	Dacă beneficiarul are persoane în întreţinere şi un anumit nivel al venitului, procentul poate creşte până la 70%
	Pe perioadă nelimitată, exceptând anumite condiţii de încetare.

	În situaţia în care este imposibil de dovedit durata mariajului sau nu au rezultat copii, beneficiarul se califică pentru o pensie temporară.
	Pensia reprezintă minimul garantat şi este indexată anual. Se acordă pentru o perioadă de doi ani.



SUEDIA

Pensia de urmaş (efterlevandepension) îmbracă trei forme în sistemul public de asigurări sociale din Suedia: pensia pentru copii, pensia de ajustare și pensia de văduvie. Aceste beneficii ar trebui să acopere o parte din venitul pe care contribuabilul decedat îl asigura membrilor familiei.


Se califică pentru aceste tipuri de beneficii copiii care au pierdut unul sau ambii părinți - pensie pentru copii (barnpension), femeile și bărbații care nu au împlinit încă 65 ani și își pierd partenerii  - pensie de ajustare (omställningspension). De asemenea, femeile pot primi pensie de văduvie (änkepension), dacă căsătoria a avut loc înainte de 1 ianuarie 1990. 

Dacă decesul soţului a fost cauzat de o vătămare profesională, urmaşul poate primi, de asemenea, o anuitate (efterlevandelivränta) și un ajutor de înmormântare (begravningshjälp).


În plus, față de această remunerație, dacă soţul supravieţuitor este pensionar are dreptul şi la alte tipuri de prestații, precum alocaţie pentru chirie sau o suplimentare a venitului dacă cuantumul pensiei sale este foarte mic. 

Toate tipurile de beneficii menționate sunt impozabile, dacă nu se specifică altfel.


Pensia de ajustare poate fi obținută dacă soţul supravieţuitor nu a împlinit 65 de ani şi a trăit împreună cu decedatul în ultimii 5 ani anteriori decesului sau locuieşte cu un copil pentru care unul dintre cei doi parteneri a avut custodia. 
Chiar și partenerii de coabitare pot beneficia de prestații de urmaş. 

Pensia de ajustare se va plăti pentru o perioadă de 12 luni dacă nu au rezultat copii din căsătorie. Dacă există copii cu vârsta mai mare de 12 ani, dar sub vârsta de 18 ani, perioada de acordare va fi extinsă cu 12 luni. De asemenea, se acordă pensie de  ajustare pe o perioadă extinsă dacă există un copil cu vârsta sub 12 ani. Pensia de ajustare încetează atunci când cel mai mic copil împlineşte vârsta de 12 ani. 

Beneficiul va înceta definitiv la împlinirea vârstei de 65 de ani. De asemenea, pensia de ajustare se va pierde (dar nu în primele 12 luni) dacă beneficiarul se recăsătoreşte sau dacă situația familiei se modifică în alt mod.

Pensia de văduvie a fost înlocuită la 1 ianuarie 1990, dar în cazul femeilor al căror soţ a decedat, iar căsătoria a avut loc înainte de 1 ianuarie 1990, se acordă o pensie de văduvă, condiţiile variind în funcție de data naşterii văduvei - înainte sau după 1945.


De asemenea, pensia de urmaş poate fi acordată şi în cazul în care întreţinătorul a dispărut, dar se presupune că este decedat.

Dacă persoana decedată era beneficiara unei pensii profesionale sau private, soţul supraviețuitor are dreptul la despăgubiri.


Persoanele eligibile pentru pensie de urmaş pot primi, în situaţia în care decesul a fost cauzat de o vătămăre corporală sau un accident pe drumul spre/ de la locul de muncă, o rentă sub forma unei anuități a copilului, a unei anuități de ajustare sau a unei anuități a văduvei. Acestea se bazează pe venitul realizat de defunct din activitatea profesională. 

Cuantumul pensiei de ajustare reprezintă 55% din drepturile de pensie ale defunctului, iar pensia de văduvă  se ridică la 40% din pensia suplimentară din vechiul sistem ATP.

Valoarea pensiei minime garantate este de 7952 SEK (aprox. 800 EUR).


UNGARIA

Supraviețuitorii unei persoane asigurate au dreptul la prestații de urmaș, atâta timp cât defunctul avea perioada de asigurare necesară îndeplinită sau era, la momentul decesului, beneficiarul unei pensii pentru limită de vârstă. 

O persoană găsită de instanțele judecătorești vinovată că a provocat în mod intenționat decesul asiguratului nu are dreptul la pensie de urmaş. 

Pensia de urmaș este  plătită văduvei/ văduvului, orfanilor sau părinților unei persoane asigurate. Prestațiile de urmaș sunt plătite și în cazul în care decesul se datorează unui accident de muncă sau unei boli profesionale.

Persoanele eligibile pentru o pensie de văduvie (Özvegyi nyugdíj) sunt cele ale căror soț / soție a murit ca pensionar pentru limită de vârstă sau ale căror soț / soție:

· a decedat înainte de a împlini 22 de ani și a acumulat o vechime în muncă de 180 de zile de la finalizarea studiilor; sau a acumulat în total cel puțin 2 ani de serviciu;

· a decedat între 22-25 ani și a acumulat cel puțin 4 ani de serviciu;

· a decedat în vârstă de 25-30 ani și a acumulat cel puțin 6 ani de serviciu;

· a decedat în vârstă de 30-35 de ani și a acumulat cel puțin 8 ani de serviciu;

· a decedat în vârstă de 35-45 de ani și a acumulat cel puțin 10 ani de serviciu;

· a decedat după ce a împlinit 45 de ani și a acumulat cel puțin 15 ani de serviciu.

Soţul supravieţuitor este, de asemenea, eligibil dacă soțul decedat nu a acumulat perioadele de vechime menționate mai sus, dar a acumulat perioada de serviciu necesară pentru o cohorta de vârstă mai mică, cu condiția ca, după această dată până la data decesului, să nu existe o întrerupere mai mare de 30 de zile în perioada de serviciu.

Pensie de văduvie temporară și permanentă

Pensia de văduvie temporară are o scadență de 1 an sau de maximum 3 ani dacă supravieţuitorul (îngrijitorul) se îngrijește de un invalid sau de un orfan bolnav permanent.


Pensia de văduvie temporară se transformă în pensie permanentă dacă soțul / soția:

· împlineşte vârsta standard de pensionare; 
· îşi pierde capacitatea de muncă; 
· are cu decedatul cel puțin doi copii minori (care au dreptul la indemnizația de orfan).

� http://ec.europa.eu/social/main.jsp?catId=1101&langId=en&intPageId=4408


� http://ec.europa.eu/social/main.jsp?catId=1102&langId=en&intPageId=4421


� http://ec.europa.eu/social/main.jsp?catId=1103&langId=en&intPageId=4438


� http://ec.europa.eu/social/main.jsp?catId=1104&langId=en&intPageId=4463


� http://ec.europa.eu/social/main.jsp?catId=1106&langId=en&intPageId=4479


� http://ec.europa.eu/social/main.jsp?catId=1107&langId=en&intPageId=4494


� http://ec.europa.eu/social/main.jsp?catId=1108&langId=en&intPageId=4506


� http://ec.europa.eu/social/main.jsp?catId=1109&langId=en&intPageId=4526


� https://www.service-public.fr/particuliers/vosdroits/F13104


� http://ec.europa.eu/social/main.jsp?catId=1110&langId=en&intPageId=4540


� http://ec.europa.eu/social/main.jsp?catId=1111&langId=en&intPageId=4555

